**SHËRBIMI**

**PËR MBYLLJEN E INSTITUCIONIT TË ARSIMIT TË LARTË**

Ky shërbim elektronik u vjen në ndihmë institucioneve të arsimit të lartë, të cilët kërkojnë mbylljen e veprimtarisë. Duke filluar nga muaji korrik 2020 aplikimi për mbylljen e IAL-së bëhet online përmes portalit e-Albania, nëpërmjet formularit të aplikimit.

Formulari i aplikimit përmban të dhënat kryesore për IAL që kërkon mbylljen, argumentimi sepse kërkohet mbyllja, të dhënat për programet e studimit dhe numrin e studentëve, programe të njejta apo të përafërta në IAL e tjera, deklaratat e IAL për shlyerjen e detyrimeve tatimore dhe taksave, përgjegjësinë mbi pasojat juridike që mund t’i shkaktohen studentëve, afatin e aplikimit, personin e kontaktit, të dhënat mbi aktet e licencimit, akreditimit e IAL-së, të dhënat mbi vendimet e organeve kolegjiale të IAL-së dhe dokumentet që duhen ngarkuar.

**BAZA LIGJORE**

* Ligji nr.80/2015 “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”.
* Udhëzimi nr. 1, datë 14.1.2020 “Për dokumentacionin dhe procedurat për hapjen, riorganizimin dhe mbylljen e institucionit të arsimit të lartë, degëve të tyre, njësive kryesore dhe programeve të studimit, si dhe për ndarjen ose bashkimin e institucionit të arsimit të lartë”, i ndryshuar.

**DOKUMENTACIONI**

Përveç formularit të aplikimit me të dhënat kryesore që kërkohen të plotësohen, institucioni i arsimit të lartë duhet të ngarkojë e dokumentacionin e mëposhtëm:

1. Kërkesën e argumentuar;
2. propozimin e Senatit Akademik dhe të Bordit të Administrimit për mbylljen e IAL-së;
3. deklaratën për shlyerjen e të gjitha detyrimeve tatimore dhe taksave vendore, shoqëruar me vërtetimin përkatës nga institucionet përgjegjëse;
4. deklaratën mbi masat e marra për përfundimin e rregullt të studimeve nga ana e studentëve të IAL-së;
5. deklaratën mbi pajisjen me dokumentacionin për transferim studimesh të studentëve të IAL - së që nuk kanë përfunduar studimet;
6. deklaratën për përmbushjen e të gjithë detyrimeve financiare kontraktore ndaj studentëve të IAL-së.

**PROCEDURA**

Institucioni i arsimit të lartë aplikon në e-Albania, duke ngarkuar formularin e aplikimit për mbylljen e IAL-së me kërkesën e tij shoqëruar me dokumentacionin përkatës, jo më vonë se 6 muaj nga data e fillimit të vitit të ri akademik.

MASR brenda një afati 30 ditor nga data e aplikimit njofton subjektin në formë elektronike për vlerësimin e aplikimit dhe dokumentacionin.

Në rast se aplikimi ose dokumentacioni është i paplotë apo konstatohen mangësi/pasaktësi, MASR i kërkon në rrugë elektronike IAL-së që të bëjë plotësimin/saktësimin e dokumentacionit, brenda 15 ditëve nga data e njoftimit. Në mungesë të plotësimit të dokumentacionit brenda këtij afati, konsiderohet se subjekti ka hequr dorë në heshtje nga aplikimi.

Kur aplikimi dhe dokumentacioni është i plotë, Ministri përgjegjës për arsimin propozon në Këshillin e Ministrave, mbylljen e IAL-së.

**AFATI PËR MARRJEN E SHËRBIMIT**

Deri në 90 ditë nga data e aplikimit

**KOSTOT**

Aplikimi për mbylljen e IAL-së është pa pagesë.

**PROCEDURA E ANKIMIMIT**

Mbështetur në Kreun V të Udhëzimit nr. 1, datë 14.1.2020 të ndryshuar, në të gjitha rastet e refuzimit nga ana e MASR-së, të parashikuara në këtë udhëzim, institucioni i arsimit të lartë ka të drejtë ankimimi.

Ankimi duhet të paraqitet në MASR jo më vonë se 10 ditë pune nga data e përfundimit të afatit të caktuar ose të shtyrë, për përfundimin e procedurës.

Në rast ankimi nga IAL, ministri i kërkon mendim të argumentuar me shkrim strukturave përgjegjëse në MASR. Në përfundim është ministri i MASR, që vendos pranimin apo refuzimin e aplikimit/kërkesës së depozituar. Në rast refuzimi, praktika arkivohet në MASR.